CELEX: 32012D0032
Language: hu
Date: 2012-01-19 00:00:00
Title: 2012/32/EU: A Bizottság határozata ( 2012. január 19. ) a tagállamoknak a hordozható kézi bozótvágókhoz való, cséphadaró típusú vágófeltétek forgalomba hozatalának megtiltására kötelezéséről (az értesítés a C(2011) 9772. számú dokumentummal történt)  EGT-vonatkozású szöveg

21.1.2012   
            
            
               HU
            
            
               Az Európai Unió Hivatalos Lapja
            
            
               L 18/5
            
         A BIZOTTSÁG HATÁROZATA
   (2012. január 19.)
   a tagállamoknak a hordozható kézi bozótvágókhoz való, cséphadaró típusú vágófeltétek forgalomba hozatalának megtiltására kötelezéséről
   (az értesítés a C(2011) 9772. számú dokumentummal történt)
   (EGT-vonatkozású szöveg)
   (2012/32/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 9. cikkére,
   mivel:
   
               (1)
            
            
               A fűvágók és bozótvágók olyan hordozható, kézi kertészeti és erdőgazdasági gépek, amelyeket fű, gyom, bozót, kisebb fák és hasonló növényzet vágására használnak. Egy teljes fűvágó vagy bozótvágó egység egy erőforrást, egy erőátviteli tengelyt, egy vágófeltétet és egy védőburkolatot foglal magában. Számos belsőégésű motorral meghajtott gép kettős funkciójú gép, amely a felszerelt vágófeltéttől függően fű és gyom vágására vagy bozót és kisebb fák kivágására használható.
            
         
               (2)
            
            
               2008 szeptemberében a svéd hatóságok arról tájékoztatták a többi tagállam hatóságait és a Bizottságot, hogy az eredeti bozótvágók gyártóitól eltérő gyártók számos, bozótvágókhoz való, cséphadaró típusú vágófeltétet hoztak forgalomba, amelyek egy forgó fejhez kapcsolódó két vagy több fémrészből, például láncból, késből vagy keféből állnak. A svéd hatóságok megítélése szerint ezek a cséphadaró típusú vágófeltétek veszélyesek.
            
         
               (3)
            
            
               2010 májusában az Egyesült Királyság hatóságai egy fémtárcsához kapcsolódó két láncból álló, bozótvágókhoz való, cséphadaró típusú vágófeltét által okozott halálos balesetről tájékoztatták a többi tagállam hatóságait és a Bizottságot. Egy ilyen vágófeltéttel felszerelt bozótvágó használata közben az egyik láncszem kirepült, és halálosan megsebesített egy közelben tartózkodót. Az Egyesült Királyság intézkedéseket hozott annak érdekében, hogy az érintett vágófeltétet kivonják a forgalomból és a használatból. A gépekkel foglalkozó bizottság 2010. június 2-án tartott ülésén az Egyesült Királyság felkérte a Bizottságot arra, hogy vizsgálja meg, szükség van-e olyan intézkedés elfogadására, amely előírja a tagállamok számára, hogy megtiltsák a hasonló műszaki jellemzőkkel rendelkező vágófeltétek forgalomba helyezését.
            
         
               (4)
            
            
               A bozótvágókhoz való, cséphadaró típusú vágófeltétek, amelyeket önállóan hoznak forgalomba, hogy azokat az üzemeltető csatlakoztassa egy bozótvágóhoz, és amelyekre nem vonatkozik a kockázatértékelés, az EK megfelelőségi nyilatkozat, valamint a bozótvágó gyártójának használati utasítása, a 2006/42/EK irányelv 2. cikkének b) pontja szerinti cserélhető berendezések.
            
         
               (5)
            
            
               A 2006/42/EK irányelv I. mellékletének a működés közbeni törésveszélyről szóló 1.3.2. szakasza előírja, hogy a gép különböző részeinek és összeköttetéseinek ellen kell állniuk azoknak a terheléseknek, amelyeknek használat közben ki vannak téve. Amennyiben a megtett intézkedések ellenére továbbra is fennáll a törés vagy szétesés kockázata, az érintett elemeket úgy kell felszerelni, elhelyezni és/vagy védőburkolattal ellátni, hogy minden leváló darabot fel lehessen fogni a veszélyes helyzetek kialakulásának megakadályozása érdekében. Az említett irányelv I. mellékletének a leeső vagy kirepülő tárgyak okozta veszélyről szóló 1.3.3. szakasza előírja, hogy a leeső vagy kirepülő tárgyak okozta veszélyek megakadályozására védőintézkedéseket kell tenni.
            
         
               (6)
            
            
               A hordozható, belsőégésű motorral meghajtott, kézi bozótvágókra vonatkozó, EN ISO 11806:2008 számú harmonizált szabvány olyan műszaki előírásokat és vizsgálatokat foglal magában, amelyek biztosítják a vágófeltétek megfelelő szilárdságát és csökkentik a szétrepülő tárgyak által okozott kockázatokat. A szabvány nem szabályozza a több fémalkatrészből álló vágófeltéteket. A harmonizált szabvány alkalmazása ugyan önkéntes alapon történik, a szabvány kitér a technika állására, amelyet a 2006/42/EK irányelv I. mellékletének bevezetésében meghatározott általános alapelvek szerint az említett irányelvben foglalt alapvető egészségügyi és biztonsági követelmények alkalmazásakor figyelembe kell venni.
            
         
               (7)
            
            
               Az összekapcsolt fémalkatrészeket tartalmazó, cséphadaró típusú vágófeltétek használata esetén üzemelés közben lényegesen nagyobb a törés és a tárgyak kirepülésének kockázata, mint az egyetlen darabból álló fémpengék esetében. A cséphadaró típusú vágófeltétek fémalkatrészei, valamint az azokat összekapcsoló részek ismételt nagy mechanikai igénybevételnek vannak kitéve, valahányszor kövekkel, sziklával vagy más akadállyal kerülnek érintkezésbe, ezért könnyen eltörhetnek, és nagy sebességgel kirepülhetnek. Ezenkívül köveket is nagyobb energiával repíthetnek szét, mint az egyetlen darabból álló fémpengék. A hordozható kézi bozótvágókra felszerelt védőburkolatok nem képesek megfelelő védelmet nyújtani az összekapcsolt fémalkatrészeket tartalmazó, cséphadaró típusú vágófeltétekkel járó nagyobb kockázatok ellen. Következésképpen – a technika állását is figyelembe véve – a hordozható kézi bozótvágókhoz való, cséphadaró típusú vágófeltétek nem felelnek meg a 2006/42/EK irányelv I. mellékletének 1.3.2. és 1.3.3. szakaszában előírt követelményeknek. A követelményeknek való meg nem felelés miatt a felhasználók és más veszélyeztetett személyek jelentős mértékben ki vannak téve a súlyos vagy halálos sérülés veszélyének.
            
         
               (8)
            
            
               2010. október 22-én a Bizottság konzultációt folytatott az Európai Kertigépgyártók Szövetségével egy, a bozótvágókhoz való veszélyes vágófeltétekről szóló intézkedés tervezetéről. 2010. november 4-én kelt válaszában a szövetség az intézkedéstervezettel kapcsolatos támogatását fejezte ki.
            
         
               (9)
            
            
               A további balesetek megelőzése érdekében a lehető legrövidebb határidőt kell engedélyezni az ezen határozat által előírt intézkedések alkalmazására.
            
         
               (10)
            
            
               Az e határozatban előírt intézkedések összhangban vannak a 2006/42/EK irányelv 22. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A tagállamok megtiltják a hordozható kézi bozótvágókhoz való, több összekapcsolt fémalkatrészt tartalmazó, cséphadaró típusú vágófeltétek forgalomba hozatalát.
   2. cikk
   A tagállamok megteszik az ahhoz szükséges intézkedéseket, hogy e határozatnak legkésőbb 2012. április 30-ig megfeleljenek. Közzéteszik az említett intézkedéseket, és erről haladéktalanul tájékoztatják a Bizottságot.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2012. január 19-én.
      
         
            a Bizottság részéről
         
         Antonio TAJANI
         
            alelnök
         
      
   
   
      (1)  HL L 157., 2006.6.9., 24. o.